**50 milliós abroncsadomány a Hankooktól**

**Nagyszabású ünnepség keretében zárta le a Hankook Tire Magyarország Kft. a 2014-es országos Abroncsadományozási Programját a zsámbéki Driving Camp Közlekedésbiztonsági és Vezetéstechnikai Központban október 30-án. Az immár harmadik éve futó kezdeményezés keretében a vállalat idén 171 közhasznú szervezet, valamint a BM Országos Katasztrófavédelmi Főigazgatóság számára nyújtott jelentős támogatást gumiabroncsok formájában. Az adomány összértéke megközelítőleg 50 millió forint. A Hankook Tire biztonságos közlekedés iránti elkötelezettségét példázza, hogy a program idén a gépkocsivezetők számára összeállított speciális téli vezetéstechnikai tréninggel is kiegészült. A katasztrófavédelem és a kisebb non-profit szervezetek 20-20 gépkocsivezetője vehetett részt az elméleti és gyakorlati képzésen.**

***Rácalmás, 2014. október 30.*** – Lezárult a Hankook Tire Magyarország Kft. által életre hívott Hankook Abroncsadományozási Program 2014-es szezonja. A program keretében a fejér megyei Rácalmáson működő cég olyan közhasznú szervezetek számára biztosít gumiabroncsokat, amelyek munkájukkal a társadalom számára fontos szolgálatot végeznek. Az elmúlt évek kezdeményezettjei között olyan kiemelten közhasznú szervezetek szerepelnek, mint az Országos Mentőszolgálat és a Magyar Vöröskereszt, idén pedig – már második alkalommal – a BM Országos Katasztrófavédelmi Főigazgatóság. A katasztrófavédelem 2014-ben 892 darab abroncsot kapott, 20 gépkocsivezetőjük pedig speciális elméleti és gyakorlati modulokból álló téli vezetéstechnikai tréningen is részt vett a Driving Campben.

A program másik része 2013-ban indult pályázat formájában: a [www.hankookadomany.hu](http://www.hankookadomany.hu) weboldalon non-profit szervezetek pályázhatnak maximum három garnitúra, vagyis 12 darab abroncsra. Idén összesen 232 szervezet nyújtott be pályázatot, közülük pedig 171, vagyis a pályázók több mint háromnegyede részesült adományban, mintegy 24 millió forint értékben. A tavalyi 80 nyertessel együtt így már több mint 250 kis költségvetésből működő, a társadalom számára kiemelten fontos feladatot ellátó szervezet mindennapi munkáját segítette a Hankook Tire. A vállalat tovább haladva a tavaly megkezdett úton, idén is elsősorban a vér- vagy szervszállítás, betegszállítás, gyermekmentés, koraszülött mentés, gyermek edukáció vagy bűnmegelőzés területén tevékenykedő szervezeteket támogatta. A pályázatban továbbra is csak olyan szervezetek vehettek részt, akik közhasznú vagy kiemelten közhasznú alapítványi, közalapítványi vagy egyesületi formával rendelkeznek, és minimum öt éve működnek. A kis szervezetek 20 sofőrje október 30-án szintén kipróbálhatta és továbbfejleszthette vezetési tudását a vezetéstechnikai gyakorlópályákon.

„Az Abroncsadományozási Program fontos eleme a vállalat átfogó társadalmi felelősségvállalási stratégiájának, a „Hankook Értékteremtő Programnak”. Célunk, hogy segítsük azokat, akik mindannyiunkat segítenek áldozatos munkájukkal, vagyis olyan szervezeteket, amelyek tevékenységükkel a társadalom számára fontos szolgálatot végeznek, sokszor igen nehéz körülmények között. Ezenfelül nagyon fontosnak tartjuk a közúti közlekedés biztonságának elősegítését is hazánkban. Gumigyártó vállalatként a legnagyobb érték, amit felajánlhatunk, természetesen a termékünk - mondta el Lee Sang Il, a Hankook Tire Magyarország Kft. ügyvezető igazgatója.

A Hankook Tire Abroncsadományozási Programja Magyarország eddigi legnagyobb ilyen jellegű akciója. A 2012-ben útjára indított kezdeményezés során mostanáig összesen több mint 4600 gumiabroncsot osztottak ki, megközelítőleg 100 millió forint értékben. A program töretlen és egyértelmű fejlődést mutat. 2012-ben az adományozott abroncsok értéke 25 millió forint volt, 2013-ban ez az összeg már több mint 30 millió forintra rúgott, idén pedig már több mint 46 millió forint.

„Ahogy a korábbi, úgy a mostani adomány is nagyban segíti a katasztrófavédelem mindennapi munkáját. Beavatkozó egységeink az ország minden pontján jelen vannak ugyanúgy, ahogy a megelőző tevékenységet folytató hatósági kollégáink is. Ahhoz, hogy az ország közbiztonságát célzó munkáját állományunk valamennyi tagja a lehető leghatékonyabban láthassa el, fontos a gyors és biztonságos járműpark, valamint a gyakorlott gépjárművezetők.” – mondta el Dr. Tollár Tibor, a BM Országos Katasztrófavédelmi Főigazgatóság tű. dandártábornoka, gazdasági főigazgató-helyettese.

„Hosszú távú terveink között szerepel ennek a programnak a folytatása, és a jövőben egyre nagyobb hangsúlyt kap majd a kisebb alapítványok és egyesületek támogatása, hisz számukra az ilyen jellegű felajánlások jelentik zavartalan működésük egyik zálogát. Ezért arra buzdítunk minden érintett szervezetet, hogy a jövőben is kövessék figyelemmel a program alakulását, és pályázzanak. Másfelől minden magyar céget bátorítunk arra, hogy lehetőségeikhez mérten segítsék az ilyen társadalmi szervezetek működését!” – tette hozzá a cég első embere a Hankook társadalmi felelősségvállalási programja kapcsán.

###

**A Hankook Értékteremtő Programról**

A Hankook Tire Magyarország Kft. 2012-ben indította útjára átfogó társadalmi felelősségvállalási (CSR) programsorozatát, a „Hankook Értékteremtő Programot”, amely három pillérre épül: környezet, egészség és oktatási-társadalmi ügyek. A kezdeményezés célja, hogy a Hankook Tire Magyarország Kft., mint hazánk egyik legdinamikusabban fejlődő vállalata, felelős társadalmi szereplőként segítséget nyújtson olyan környezeti és társadalmi ügyekben, amelyek mindannyiunk érdekét szolgálják.

A vállalat Értékteremtő Programja keretében már több helyi és országos jelentőségű akciót is indított, így a Dunaújvárosi- és az Országos Mentőszolgálatnak, a BM Országos Katasztrófavédelmi Főigazgatóságnak, a Magyar Vöröskeresztnek, valamint több mint 250 kisebb, non-profit szervezetnek  adományozott nagy értékben gumiabroncsot. Ezen kívül számos helyi rendezvényt támogat a gyár környezetében, például a nagysikerű dunaújvárosi Parázs-Varázs Közösségi Grillpartyt vagy a Rácalmási Tökfesztivált. A Hankook 2013. június elején útjára indította a Hankook Értékteremtő Önkéntes Programot is, amelynek keretein belül a vállalat dolgozói, az általuk javasolt közhasznú szervezetek és közintézmények javára végezhetnek önkéntes munkát. A megvalósításhoz szükséges eszközöket és segédanyagokat a cég biztosítja. A vállalat és dolgozói ily módon 2013-14 folyamán mintegy 10 millió forint érékben járultak hozzá a helyi közösségek életminőségének jobbításához.

**A Hankook Tire vállalatról**

A Hankook Tire a világ egyik legdinamikusabban fejlődő gumiabroncsgyártójaként innovatív, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, buszok és a motorsport számára (mind a pályás versenyeken, mind pedig ralin résztvevő csapatoknak). Öt kutató-fejlesztő központjában (Korea, Németország, Egyesült Államok, Kína és Japán) testreszabott és jövőbe mutató technológiákat fejleszt az adott piacok követelményeinek és a helyi fogyasztók igényeinek megfelelően. A Hankook Tire több mint 180 országba szállítja termékeit, és világszinten több mint 20 000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja. A vállalat bevételének kb. 80 százalékát az egyre bővülő Koreán kívüli szállítások adják.

A Hankook Tire európai központja Neu-Isenburgban található, Frankfurt am Main közelében. A vállalatnak Németországban, Nagy-Britanniában, Franciaországban, Olaszországban, Spanyolországban, Hollandiában, Magyarországon, Oroszországban, Törökországban, Svédországban és Lengyelországban vannak képviseletei. A termékeket regionális nagykereskedők terítik a további európai országokban.

A Hankook Magyarországot választotta európai gyárának helyszínéül. Az 550 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A második ütem befejezését követően 2011 második felében a magyarországi gyárban a dolgozók száma 2000-re bővült, és a gyártóbázis elérte a 34.000 darabos napi kapacitást. A cég jelenleg már több mint 2700 alkalmazottat foglalkoztat és évente 12 milliónál is több gumiabroncsot gyárt személygépkocsik, SUV-ok és könnyű tehergépkocsik számára. A jelenleg folyamatban lévő harmadik beruházási ütem 2014/15-ös befejezését követően a magyar gyár éves gyártókapacitása 17 millióra fog növekedni. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az ISO/TSO 16949:2009 minőségi és az ISO 14001:2004 környezetvédelmi tanúsítvánnyal. A rácalmási gyár közvetlenül szállít abroncsokat a Volkswagen, a Hyundai, a KIA és a Mercedes-Benz európai gyáraiba.

További információ: [www.hankooktire-press.com](http://www.hankooktire-press.com) és [www.hankooktire-eu.com](http://www.hankooktire-eu.com)

**Kapcsolat:**

|  |  |  |
| --- | --- | --- |
| **Roy Katalin**Kommunikációs vezető**Hankook Tire Magyarország Kft.**Kommunikációs Osztály2459 Rácalmás, Hankook tér 1.Tel.: +36-25-556-096Fax : +36-25-556-359e-mail: pr.hungary@hankooktire.comfkinzer@hankooktire.com |  | **Tátrai Marcell**Ügyfélkapcsolati vezető**Stern Communications**1118 Budapest, Dayka Gábor utca 3.Tel.: +36 1/700-1621Fax: +36 1/700-1626e-mail: marcell.tatrai@sterncom.hu |